លោក ហ៊ុន សែន៖ ​អាស៊ាន​នឹង​គិត​ឡើង​វិញ​លើ​ចំណុច​ឯកភាព ​ប្រសិន​បើ​មីយ៉ាន់ម៉ា​ប្រហារ​ជីវិត​សកម្មជន​បន្ត​ទៀត
នៅ​ចំពោះ​មុខ​រដ្ឋមន្រ្តី​ការ​បរទេស​អាស៊ាន ​ដែល​អវត្តមាន​រដ្ឋមន្រ្តី​ការ​បរទេស​មីយ៉ាន់ម៉ា ​លោក​ ហ៊ុន សែន ​បាន​ថ្លែង​ថា​ការ​ប្រហារ​ជីវិត​សកម្មជន​៤​រូប​កាល​ពី​កន្លង​ទៅ​ធ្វើ​ឲ្យ​ស្ថានភាព​កាន់​តែ​អាក្រក់​ទៅៗ។​ 
ភ្នំពេញ — លោកនាយករដ្ឋមន្រ្តី ហ៊ុន សែន ដែលជាប្រធានសមាគមប្រជាជាតិអាស៊ីអាគ្នេយ៍ហៅកាត់ថាអាស៊ាន នៅថ្ងៃពុធនេះបានអះអាងថាប្រសិនបើមានការប្រហារជីវិតសកម្មជនបក្សប្រឆាំងនៅមីយ៉ាន់ម៉ាបន្តទៀត នោះនឹងមានការគិតឡើងវិញអំពីចំណុចឯកភាពទាំង៥ ដែលមេដឹកនាំអាស៊ានបានសម្រេចកាលពីឆ្នាំមុន។ ការលើកឡើងនេះធ្វើឡើងនៅក្នុងពិធីបើកកិច្ចប្រជុំផ្លូវការរដ្ឋមន្រ្តីការបរទេសអាស៊ាន ដែលធ្វើឡើងនៅសណ្ឋាគារសុខា ក្នុងរាជធានីភ្នំពេញ។ នៅចំពោះមុខរដ្ឋមន្រ្តីការបរទេសអាស៊ាន ដែលអវត្តមានរដ្ឋមន្រ្តីការបរទេសមីយ៉ាន់ម៉ា លោក ហ៊ុន សែន បានថ្លែងថាការប្រហារជីវិតសកម្មជន៤រូបកាលពីកន្លងទៅធ្វើឲ្យស្ថានភាពកាន់តែអាក្រក់ទៅៗ។ លោកថ្លែងថា៖ «ក្នុងករណីមានអ្នកទោសដទៃទៀតដែលនឹងត្រូវកាត់ទោសប្រហារជីវិត យើងនឹងត្រូវបង្ខំចិត្តគិតគូរឡើងវិញអំពីតួនាទីរបស់យើងចំពោះការព្រមព្រៀងជាឯកច្ឆន្ទ៥ចំណុចរបស់អាស៊ាន»។ លោក ហ៊ុន សែន បន្តថាកម្ពុជាដែលមានប្រេសិតលើបញ្ហាមីយ៉ាន់ម៉ា ជារដ្ឋមន្រ្តីការបរទេសកម្ពុជា បានខិតខំប្រឹងប្រែង ដើម្បីជួយប្រជាជន និងប្រទេសមីយ៉ាន់ម៉ា បើទោះជាមានការរិះគន់ក៏ដោយ។ លោកបន្ថែមថាកិច្ចប្រឹងប្រែងកន្លងមក មានការវិវឌ្ឍខ្លះដែរ ជាពិសេសទាក់ទងនឹងការផ្តល់ជំនួយមនុស្សធម៌។ លោក ហ៊ុន សែន បន្ថែមថា៖ «នាពេលនេះដែរ ខ្ញុំសូមអនុញ្ញាតបន្ថែមថាទោះបីជាការអនុវត្តកុងសង់ស៊ីស៥ចំណុច ពុំមានភាពជឿនលឿនតាមដែលគ្រប់គ្នាចង់បាន ប៉ុន្តែការខិតខំរបស់យើងកន្លងមក បានសម្រេចភាពជឿនលឿនខ្លះដែរ ជាពិសេសលើការងារផ្តល់ជំនួយមនុស្សធម៌ដល់អ្នកដែលត្រូវការបំផុត។ ប៉ុន្តែសភាពការណ៍នៅពេលនេះប្រែប្រួលខ្លាំង ដែលអាចនិយាយបានថាកាន់តែអាក្រក់ជាងមុនមានការព្រមព្រៀងជាឯកច្ឆន្ទ៥ចំណុចទៅទៀត ក្រោយពីការអនុវត្តទោសប្រហារជីវិតទៅលើសកម្មជនបក្សប្រឆាំង៤រូប»។ បើតាមលោក ហ៊ុន សែន អាស៊ាននឹងបន្តការងារជួយមីយ៉ាន់ម៉ាទៀត ដោយមិនឲ្យប៉ះពាល់ដល់ឯកភាពអាស៊ាន តាមរូបភាពណាមួយឡើយ។ វីអូអេមិនទាន់អាចសុំការអត្ថាធិប្បាយពីស្ថានទូតមីយ៉ាន់ម៉ាប្រចាំនៅទីក្រុងភ្នំពេញ តាមសារអ៊ីមែល បាននៅឡើយទេ។ កាលពីកន្លងទៅ លោកនាយករដ្ឋមន្ត្រី ហ៊ុន សែន ស្នើមេដឹកនាំយោធាមីយ៉ាន់ម៉ា លោក មីន អ៊ុងឡាំង (Min Aung Hlaing) ឱ្យពិចារណាឡើងវិញ ចំពោះការសម្រេចកាត់ទោសប្រហារជីវិតក្រុមប្រឆាំង ដែលលោកថាវានឹងបង្កឱ្យមានប្រតិកម្មអវិជ្ជមានរីករាលដាលពេញសហគមន៍អន្តរជាតិ និងប៉ះពាល់ចំណុចឯកភាពទាំង៥ កាលពីកន្លងទៅ។ ដោយសារមិនមានការវិវឌ្ឍនៃចំណុចឯកច្ឆន្ទទាំង៥ ទៅលើបញ្ហាមីយ៉ាន់ម៉ា មេដឹកនាំអាស៊ានទាំង៩ទៀត មិនអាចអញ្ជើញរដ្ឋមន្រ្តីការបរទេសរបស់របបសឹកមីយ៉ាន់ម៉ា ចូលរួមប្រជុំដែលកម្ពុជាកំពុងធ្វើជាម្ចាស់ផ្ទះបានទេ។ អាស៊ានអនុញ្ញាតឲ្យតែមន្រ្តីមិនមែននយោបាយចូលរួមតែប៉ុណ្ណោះ។ ទោះជាយ៉ាងណា មីយ៉ាន់ម៉ាក៏សម្រេចមិនបញ្ជូនមន្រ្តីមិនមែននយោបាយមកចូលរួមកិច្ចប្រជុំរដ្ឋមន្រ្តីការបរទេសលើកទី៥៥នេះទេដែរ។ លោក ឯម សុវណ្ណារ៉ា សាស្រ្តាចារ្យវិទ្យាសាស្រ្តនយោបាយក្នុងប្រទេសកម្ពុជា ប្រាប់វីអូអេនៅថ្ងៃពុធនេះថាដោយសារមិនមានការវិវិឌ្ឍនៃចំណុចឯកភាពទាំង៥  ដូច្នេះអាស៊ានអាចចាត់វិធានការបន្តទៀតទៅលើការព្យួរមិនឲ្យមីយ៉ាន់ម៉ាចូលរួមកិច្ចប្រជុំទាំងអស់ដែលធ្វើឡើងក្នុងក្របខណ្ឌអាស៊ាន។ លោកថ្លែងថា៖ «អ៊ីចឹងបើសិនជាអត់ទេ ក្របខណ្ឌអាស៊ានអាចsuspend ឬក៏ព្យួរនូវក្របខណ្ឌការចូលរួមប្រជុំរបស់ភូមាទាំងអស់បាន។ អាហ្នឹងអាស៊ានអាចធ្វើទៅបាន»។ គួរបញ្ជាក់ថា កាលពីខែមេសា ឆ្នាំ២០២១ មេដឹកនាំអាស៊ានដែលមានទាំងមេដឹកនាំយោធាមីយ៉ាន់ម៉ាផងដែរ បានមូលមតិគ្នាជាឯកច្ឆន្ទទៅលើ៥ចំណុច។ ទី១ បញ្ឈប់រាល់អំពើហិង្សាជាបន្ទាន់ ហើយគ្រប់ភាគីត្រូវរក្សាភាពអត់ធ្មត់ខ្ពស់បំផុត។ ទី២ធ្វើ កិច្ចសន្ទនាប្រកបដោយការស្ថាបនារវាងភាគីពាក់ព័ន្ធ ដើម្បីផលប្រយោជន៍របស់ប្រជាជន។ ទី៣ ចាត់តាំងប្រេសិតពិសេសរបស់អាស៊ាន ដើម្បីសម្របសម្រួលកិច្ចសន្ទនា ដោយមានជំនួយពីអគ្គលេខាធិការអាស៊ាន។ ទី៤ ផ្តល់ជំនួយមនុស្សធម៌តាមរយៈមជ្ឈមណ្ឌលអាស៊ាន។ ទី៥ ទស្សនកិច្ចរបស់ប្រេសិតពិសេសនៅប្រទេសមីយ៉ាន់ម៉ាដើម្បីជួបជាមួយគ្រប់ភាគីពាក់ព័ន្ធទាំងអស់៕